**BIOS**

A BIOS (Basic Input Output System) a számítógépek nélkülözhetetlen része. A komolyabb ablakos operációs rendszerek megjelenése előtt az alaplapi BIOS-nak sokkal nagyobb szerepe jutott a számítógép és a hardverek működésében, illetve a hardver és szoftver összeköttetésében, manapság ez kissé háttérbe szorult, de az indításnál és az alapvető funkciók életre keltésénél továbbra is létfontosságú szerepet kap.

A BIOS fizikailag egy elektromos úton programozható ROM (EEPROM) chip, amelynek manapság továbbfejlesztett flashtárolós változatát alkalmazzák. Ez elektromos úton törölhető, írható, frissíthető, és a beleírt program nem vész el a tápellátás hiányában. A BIOS-ban elvégzett beállításokat nem a ROM, hanem egy RAM (CMOS-RAM) tárolja, amelynek viszont szükséges a tápellátás, ezért erről egy akkumulátor gondoskodik a gép kikapcsolt állapotában.

A RAM előnye: Ha valamit elállítunk a BIOS-ban, ami megakadályozza a számítógép elindulását, azt szoktuk tenni, hogy töröljük a beállításokat a RAM tápellátásának megszakításával (elem eltávolítása, BIOS reset gomb vagy jumper), aminek hatására a BIOS-ba „beégetett” biztonságos alapbeállításokkal indul a gép.

**BIOS FELADATAI**

A BIOS tevékenysége ma már csak két feladatkörre szorítkozik. Az egyik a számítógép indításához kapcsolódó beállítások és ellenőrzések elvégzése: a BIOS ekkor vizsgálja meg, hogy milyen eszközeink, milyen típusú processzorunk és mennyi memóriánk van, illetve beállítja ezek alap működési módját

A BIOS másik fontos feladata az operációs rendszer behúzójának, a merevlemez Master Boot Recordjának betöltése a memóriába, majd a vezérlés átadása erre a kódrészletre.

Maga a BIOS-kód 16 bites, így nem csoda, hogy a korszerű operációs rendszerek munkájuk során nem tudják használni.

**Belépés a BIOS-ba**

A BIOS-beállítómenü elérése egy billentyű vagy billentyűkombináció lenyomásával lehetséges. Az, hogy az adott alaplapunknál melyik ez a billentyű, arról az indításkor látható képernyőn kaphatunk információt, vagy az alaplap kézikönyvében nézhetjük meg.

Az indító billentyűk lehetnek: DEL, Delete, F2, F8, F11 vagy F12 billentyűk.

Belépés után egy több elemből álló menürendszer tárul elénk. Az alapértelmezés szerinti menüpontok száma gyártónként eltérő lehet, ám mégis hasonló lehetőségeket lelhetünk fel.